টেকনাফে বই ও খরচ যোগাতে না পেরে দশম ও অষ্টম শ্রেণীর দুই ছাত্রীর পড়ালেখা বন্ধ রয়েছে। হতদরিদ্র এ দুই ছাত্রীরা হল টেকনাফ মোহাম্মদিয়া রিয়াদুল জন্নাহ দাখিল মাদ্রাসার দশম শ্রেণীর ছাত্রী বিছমি আক্তার ও অষ্টম শ্রেণীর ছাত্রী জমিলা আক্তার। বিছমি আক্তার টেকনাফ পৌরসভার ২নং  ওয়ার্ড পুরাতন পল্লান পাড়ার আক্তার হোসেনের মেয়ে। অপরদিকে জমিলা আক্তার একই এলাকার নুরুল আলমের মেয়ে। পড়ালেখা করে মানুষের মত মানুষ হওয়ার স্বপ্ন ছিল এ দুই ছাত্রীর। কিন্তু ভাগ্যের নির্মম পরিহাস, দারিদ্রতা এ দুই ছাত্রীর সেই স্বপ্ন ভেঙ্গে চুরমার হতে চলেছে। জানা যায়, দুই ছাত্রীর বসতঘর হতে তাদের শিক্ষা প্রতিষ্ঠান মাদ্রাসার দুরত্ব প্রায় আড়াই কিলোমিটার। উক্ত পথ দিয়ে প্রতিদিন হেঁটে যাওয়া আসা করা কোনমতেই সম্ভব নয়। কেননা একেতো দীর্ঘ পথ অন্যদিকে ইভটিজিংয়ের ভয়। তাছাড়া বই-খাতা কলম ও পড়ালেখার অন্যান্য খরচ সহ  প্রতিদিনের রিক্সা ভাড়ার খরচ যোগানো তাদের পরিবারের পক্ষে সম্ভব না হওয়ায় গত ৩ মাস ধরে তাদের পড়ালেখা বন্ধ রয়েছে। সরেজমিন পরিদর্শনে গিয়ে দেখা যায়, হতদরিদ্র বিছমি আকতার তার মা রেহেনা আকতারকে নিয়ে দুচালা একটি ছোট্ট কুড়ে ঘরে থাকে। বিছমিx92র বাবা আকতার হোসেন গত ১৫ বছর পূর্বে সৌদি আরব পাড়ি দেয়। এতদিন বিছমিদের সাথে যোগাযোগ থাকলেও গত ৩ বছর ধরে কোন ধরনের যোগাযোগ না থাকায় বিমছমিদের এখন অভাবের সংসার। অনাহারে অর্ধাহারে চলচে তাদের জীবন যাপন। বিছমির বাবা আকতার হোসেন সৌদি আরবে ৩ বছর ধরে নিখোঁজ বলে আত্মীয় স্বজনদের  মাধ্যমে খবর পায়। বিছমি কান্না স্বরে বলে, শুনেছি আমি যখন ৪০ দিনের তখন আমার বাবা সৌদি আরব চলে যায়। বুদ্ধি হওয়ার পর বাবার সাথে মোবাইলে যোগাযোগ হলেও প্রকৃত ভাবে দেখার সুযোগ হয়নি। হঠাৎ গত ৩ বছর ধরে বাবার খোঁজ পাওয়া যাচ্ছে না। ফলে অভাব অনটনের তাড়নায় গত ৩ মাস ধরে মাদ্রাসায় যেতে পারছি না। স্বপ্ন ছিল লেখা পড়া করে অনেক বড় হব। কিন্তু তা আর হলো না। মা রেহেনা আকতার জানায়, বিছমি লেখাপড়ায় ভাল। আমারও স্বপ্ন মেয়েকে লেখাপড়া করিয়ে মানুষ করব। কিন্তু আয়ের কোন উৎস না থাকায় আমার সংসারে নিত্য অভাব তাড়া করছে।  অন্যদিকে একই মাদ্রাসার ছাত্রী জমিলা আকতারের পরিবারের মাঝেও দারিদ্রতা ঘিরে থাকায় গত ৩ মাস ধরে মাদ্রাসায় যেতে পারছে না। মাইমুনা রেজিঃ প্রাথমিক বিদ্যালয়ের ৪র্থ শ্রেণীর ছাত্রী ছোট বোন মুবিনা আক্তার ও মা বাবাকে নিয়ে জমিলাদের সংসার। জমিলা আকতার জানায়, বছরখানেক আগে মা বাবার মধ্যে পারিবারিক কলহ দেখা দেওয়ায় বাবা আমাদের সাথে যোগাযোগ বন্ধ করে দিয়েছে। ফলে অনাহারে অর্ধাহারে দিন যাচ্ছে আমাদের। পাশাপাশি গত ৩ মাস ধরে লেখা পড়ার খরচ ও রিক্সা ভাড়া যোগাতে না পেরে মাদ্রাসায় যেতে পারছি না।